CELEX: 32018D0253
Language: el
Date: 2018-02-15 00:00:00
Title: Απόφαση (ΕΕ) 2018/253 του Συμβουλίου, της 15ης Φεβρουαρίου 2018, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας

20.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 46/9
            
         ΑΠΌΦΑΣΗ (ΕΕ) 2018/253 ΤΟΥ ΣΥΜΒΟΥΛΊΟΥ
   της 15ης Φεβρουαρίου 2018
   σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 212 παράγραφος 1 σε συνδυασμό με το άρθρο 218 παράγραφος 9,
   Έχοντας υπόψη την κοινή πρόταση της Ευρωπαϊκής Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Η συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (1) («η συμφωνία») υπεγράφη στις Βρυξέλλες στις 5 Οκτωβρίου 2016 και εφαρμόζεται προσωρινά από τις 12 Ιανουαρίου 2017.
            
         
               (2)
            
            
               Η συμφωνία προβλέπει στο άρθρο 53 παράγραφος 1 τη σύσταση μικτής επιτροπής επιφορτισμένης με τη διευκόλυνση της εφαρμογής της συμφωνίας («η μικτή επιτροπή»).
            
         
               (3)
            
            
               Το άρθρο 53 παράγραφος 4 της συμφωνίας ορίζει ότι η μικτή επιτροπή πρέπει να εγκρίνει τον εσωτερικό της κανονισμό και ότι μπορεί να προβεί στη σύσταση υποεπιτροπών και ομάδων εργασίας για την αντιμετώπιση συγκεκριμένων ζητημάτων.
            
         
               (4)
            
            
               Το άρθρο 53 παράγραφος 5 της συμφωνίας προβλέπει ότι τα μέρη πρέπει να ασκούν από κοινού την προεδρία της μικτής επιτροπής.
            
         
               (5)
            
            
               Προκειμένου να διασφαλισθεί η αποτελεσματική εφαρμογή της συμφωνίας, ο εσωτερικός κανονισμός της μικτής επιτροπής και οι αρμοδιότητες των υποεπιτροπών και των ομάδων εργασίας θα πρέπει να εγκριθούν το συντομότερο δυνατό.
            
         
               (6)
            
            
               Η θέση της Ένωσης στο πλαίσιο της μικτής επιτροπής θα πρέπει επομένως να βασίζεται στο συνημμένο σχέδιο αποφάσεων της μικτής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί, εξ ονόματος της Ένωσης, στο πλαίσιο της πρώτης συνεδρίασης της μικτής επιτροπής βασίζεται στο σχέδιο απόφασης της μικτής επιτροπής που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 15 Φεβρουαρίου 2018.
      
         
            Για το Συμβούλιο
         
         
            Ο Πρόεδρος
         
         K. VALCHEV
      
   
   
      (1)  ΕΕ L 321 της 29.11.2016, σ. 3.
   
      ΣΧΕΔΙΟ
      ΑΠΟΦΑΣΗ αριθ. 1/2018 ΤΗΣ ΜΙΚΤΗΣ ΕΠΙΤΡΟΠΗΣ ΕΕ — ΝΕΑΣ ΖΗΛΑΝΔΙΑΣ
      της …
      για τη θέσπιση του εσωτερικού κανονισμού της
      Η ΜΙΚΤΗ ΕΠΙΤΡΟΠΗ,
      Έχοντας υπόψη τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (1) ( «η συμφωνία»), και ιδίως το άρθρο 53,
      Εκτιμώντας τα ακόλουθα:
      
                  (1)
               
               
                  Ορισμένα μέρη της συμφωνίας εφαρμόζονται προσωρινά από τις 12 Ιανουαρίου 2017.
               
            
                  (2)
               
               
                  Η μικτή επιτροπή θα πρέπει, συνεπώς, να θεσπίσει τον εσωτερικό κανονισμό της.
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
                  1.
               
               
                  Θεσπίζεται ο εσωτερικός κανονισμός της μικτής επιτροπής, όπως παρατίθεται στο παράρτημα.
               
            
                  2.
               
               
                  Η παρούσα απόφαση αρχίζει να ισχύει την ημερομηνία της έκδοσής της.
               
            
         Τόπος …,
         
            
               Για τη μικτή επιτροπή
            
            
               Οι συμπρόεδροι
            
         
      
      
         (1)  ΕΕ L 321 της 29.11.2016, σ. 3.
   
   
      ΠΑΡΑΡΤΗΜΑ
      Συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου («η συμφωνία»)
      Εσωτερικός κανονισμός της μικτής επιτροπής
      Καθήκοντα και σύνθεση
      
               
                  1.
               
               
                  Η μικτή επιτροπή επιτελεί τα καθήκοντα που προβλέπονται στο άρθρο 53 της συμφωνίας εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου («η συμφωνία»).
               
            
               
                  2.
               
               
                  Η μικτή επιτροπή απαρτίζεται από εκπροσώπους των μερών στο κατάλληλο επίπεδο.
               
            Πρόεδρος
      
               
                  3.
               
               
                  Την προεδρία της μικτής επιτροπής ασκούν από κοινού οι δύο πλευρές.
               
            Συνεδριάσεις
      
               
                  4.
               
               
                  Η μικτή επιτροπή συνεδριάζει κανονικά άπαξ ετησίως, εκτός εάν αποφασιστεί διαφορετικά από τα μέρη. Οι συνεδριάσεις συγκαλούνται από τους συμπροέδρους και πραγματοποιούνται στις Βρυξέλλες και στο Ουέλινγκτον εναλλάξ, σε ημερομηνία που ορίζεται κατόπιν αμοιβαίας συμφωνίας. Κατόπιν αιτήματος καθενός εκ των δύο μερών, μπορούν να διεξάγονται έκτακτες συνεδριάσεις της μικτής επιτροπής, με συμφωνία των μερών.
               
            
               
                  5.
               
               
                  Η μικτή επιτροπή συνεδριάζει κανονικά σε επίπεδο ανώτερων υπαλλήλων, εκτός εάν συμφωνηθεί διαφορετικά από τα μέρη.
               
            Δημοσιότητα
      
               
                  6.
               
               
                  Οι συνεδριάσεις της μικτής επιτροπής δεν είναι δημόσιες, εκτός εάν ληφθεί διαφορετική απόφαση.
               
            Συμμετέχοντες
      
               
                  7.
               
               
                  Οι συμπρόεδροι ενημερώνονται μέσω των γραμματέων για την προβλεπόμενη σύνθεση της αντιπροσωπίας της πλευράς τους πριν από κάθε συνεδρίαση.
               
            
               
                  8.
               
               
                  Ανάλογα με την περίπτωση και με συμφωνία των μερών, εμπειρογνώμονες ή αντιπρόσωποι άλλων οργάνων μπορούν να καλούνται να παρίστανται στις συνεδριάσεις της μικτής επιτροπής ως παρατηρητές ή για να παράσχουν πληροφορίες σχετικά με ένα συγκεκριμένο θέμα.
               
            Γραμματείς
      
               
                  9.
               
               
                  Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών και Εμπορίου της Νέας Ζηλανδίας ασκούν από κοινού τα καθήκοντα των γραμματέων της μικτής επιτροπής. Όλες οι ανακοινώσεις προς και από τους συμπροέδρους της μικτής επιτροπής διαβιβάζονται στους γραμματείς.
               
            Ημερήσια διάταξη των συνεδριάσεων
      
               
                  10.
               
               
                  Οι συμπρόεδροι καταρτίζουν προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη διαβιβάζεται, μαζί με τα σχετικά έγγραφα, στα μέρη, το αργότερο 15 ημέρες πριν από την έναρξη της συνεδρίασης.
               
            
               
                  11.
               
               
                  Η προσωρινή ημερήσια διάταξη περιλαμβάνει τα θέματα που υποβάλλονται στους συμπροέδρους το αργότερο 21 ημέρες πριν από την έναρξη της συνεδρίασης.
               
            
               
                  12.
               
               
                  Κατά την έναρξη κάθε συνεδρίασης, η μικτή επιτροπή εγκρίνει την τελική ημερήσια διάταξη. Αν συμφωνήσουν τα συμβαλλόμενα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που περιλαμβάνονται στην προσωρινή ημερήσια διάταξη.
               
            
               
                  13.
               
               
                  Με τη συμφωνία των μερών, οι συμπρόεδροι δύνανται να επισπεύσουν τις προθεσμίες που αναφέρονται στις παραγράφους 11 και 12, εφόσον απαιτείται.
               
            Πρακτικά
      
               
                  14.
               
               
                  Οι γραμματείς παράγουν από κοινού το σχέδιο πρακτικών κάθε συνεδρίασης, κατά κανόνα εντός 30 ημερολογιακών ημερών από τη λήξη της συνεδρίασης. Τα πρακτικά βασίζονται στη συντασσόμενη από τους συμπροέδρους περίληψη των συμπερασμάτων στα οποία κατέληξε η μικτή επιτροπή.
               
            
               
                  15.
               
               
                  Το σχέδιο πρακτικών εγκρίνεται και από τα δύο μέρη εντός 45 ημερολογιακών ημερών από τη λήξη της συνεδρίασης ή έως οποιαδήποτε άλλη ημερομηνία που συμφωνήσουν τα μέρη. Όταν επιτευχθεί συμφωνία επί των πρακτικών, υπογράφονται δύο πρωτότυπα από τους συμπροέδρους και τους γραμματείς. Κάθε μέρος λαμβάνει ένα πρωτότυπο.
               
            Αποφάσεις και συστάσεις
      
               
                  16.
               
               
                  Η μικτή επιτροπή μπορεί να συμφωνήσει να εκδώσει αποφάσεις ή συστάσεις. Αυτές φέρουν τον τίτλο «απόφαση» ή «σύσταση», συνοδευόμενο από αύξοντα αριθμό, την ημερομηνία έγκρισής τους και περιγραφή του αντικειμένου. Σε κάθε απόφαση αναφέρεται η ημερομηνία έναρξης ισχύος της.
               
            
               
                  17.
               
               
                  Η μικτή επιτροπή λαμβάνει αποφάσεις και εκδίδει συστάσεις με συμφωνία μεταξύ των μερών, μετά την περάτωση των αντίστοιχων εσωτερικών διαδικασιών τους.
               
            
               
                  18.
               
               
                  Η μικτή επιτροπή μπορεί να αποφασίσει να εκδώσει αποφάσεις ή συστάσεις δια της γραπτής διαδικασίας. Στις περιπτώσεις αυτές, τα μέρη συμφωνούν προθεσμία για τη διάρκεια της διαδικασίας. Εάν κατά την εκπνοή αυτής της προθεσμίας κανένα μέρος δεν έχει εκφράσει αντίθεση προς την προτεινόμενη απόφαση ή σύσταση, οι συμπρόεδροι της μικτής επιτροπής δηλώνουν ότι η απόφαση ή η σύσταση εγκρίθηκε με κοινή συμφωνία.
               
            
               
                  19.
               
               
                  Οι αποφάσεις και οι συστάσεις που εκδίδονται από τη μικτή επιτροπή επικυρώνονται με την καταγραφή τους σε δύο αντίγραφα υπογεγραμμένα από τους συμπροέδρους της μικτής επιτροπής.
               
            
               
                  20.
               
               
                  Κάθε μέρος μπορεί να αποφασίσει σχετικά με τη δημοσίευση των αποφάσεων και των συστάσεων της μικτής επιτροπής στην αντίστοιχη επίσημη εφημερίδα του.
               
            Αλληλογραφία
      
               
                  21.
               
               
                  Η αλληλογραφία που απευθύνεται στη μικτή επιτροπή διαβιβάζεται στον γραμματέα της πλευράς του συντάκτη, ο οποίος με τη σειρά του ενημερώνει τον άλλο γραμματέα.
               
            
               
                  22.
               
               
                  Οι γραμματείς διασφαλίζουν ότι η αλληλογραφία που απευθύνεται στη μικτή επιτροπή διαβιβάζεται στους συμπροέδρους και, όταν κρίνεται σκόπιμο, διανέμεται, σύμφωνα με την παράγραφο 25.
               
            
               
                  23.
               
               
                  Η αλληλογραφία των συμπροέδρων αποστέλλεται από τους γραμματείς στα μέρη και, όταν κρίνεται σκόπιμο, διανέμεται υπό τη μορφή των εγγράφων που αναφέρονται στην παράγραφο 25.
               
            
               
                  24.
               
               
                  Η αλληλογραφία από και προς τους συμπροέδρους μπορεί να συντάσσεται με οποιοδήποτε γραπτό μέσο, συμπεριλαμβανομένου του ηλεκτρονικού ταχυδρομείου.
               
            Έγγραφα
      
               
                  25.
               
               
                  Όταν οι συσκέψεις της μικτής επιτροπής βασίζονται σε έγγραφα, τα έγγραφα αυτά αριθμούνται και διανέμονται από τους γραμματείς στους συμμετέχοντες.
               
            Έξοδα
      
               
                  26.
               
               
                  Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της μικτής επιτροπής, όσον αφορά τα έξοδα προσωπικού, ταξιδιού και διαμονής, καθώς και τα έξοδα ταχυδρομείου και τηλεπικοινωνιών.
               
            
               
                  27.
               
               
                  Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος που φιλοξενεί τη συνεδρίαση.
               
            Υποεπιτροπές και ομάδες εργασίας
      
               
                  28.
               
               
                  Η μικτή επιτροπή μπορεί να αποφασίσει τη σύσταση υποεπιτροπών και ομάδων εργασίας, προκειμένου να την επικουρούν στην εκτέλεση των καθηκόντων της.
               
            
               
                  29.
               
               
                  Η μικτή επιτροπή μπορεί να αποφασίσει να καταργήσει κάθε υποεπιτροπή ή ομάδα εργασίας που έχει συστήσει ή να καθορίσει ή να τροποποιήσει τις αρμοδιότητές της.
               
            
               
                  30.
               
               
                  Οι υποεπιτροπές και οι ομάδες εργασίας υποβάλλουν έκθεση στη μικτή επιτροπή μετά από κάθε συνεδρίασή τους.
               
            
               
                  31.
               
               
                  Οι ομάδες εργασίας δεν διαθέτουν καμία εξουσία λήψης αποφάσεων, αλλά δύνανται να υποβάλουν συστάσεις στη μικτή επιτροπή.
               
            Τροποποίηση του εσωτερικού κανονισμού
      
               
                  32.
               
               
                  Τα μέρη μπορούν να συμφωνήσουν να τροποποιήσουν τον εν λόγω εσωτερικό κανονισμό, σύμφωνα με τις παραγράφους 16 έως 20.
               
            
   
      ΣΧΕΔΙΟ
      ΑΠΟΦΑΣΗ αριθ. 2/2018 ΤΗΣ ΜΙΚΤΗΣ ΕΠΙΤΡΟΠΗΣ ΕΕ — ΝΕΑΣ ΖΗΛΑΝΔΙΑΣ
      της …
      σχετικά με την έγκριση των αρμοδιοτήτων των υποεπιτροπών και των ομάδων εργασίας
      Η ΜΙΚΤΗ ΕΠΙΤΡΟΠΗ,
      Έχοντας υπόψη τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (1) («η συμφωνία»), και ιδίως το άρθρο 53 και τις παραγράφους 28 έως 31 του εσωτερικού κανονισμού της μικτής επιτροπής,
      Εκτιμώντας τα ακόλουθα:
      Σύμφωνα με τις παραγράφους 28 και 29 του εσωτερικού κανονισμού της, η μικτή επιτροπή μπορεί να συστήνει υποεπιτροπές και ομάδες εργασίας προκειμένου να την επικουρούν στην εκτέλεση των καθηκόντων της και να καθορίζει τις αρμοδιότητές τους,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
                  1.
               
               
                  Οι αρμοδιότητες των υποεπιτροπών και των ομάδων εργασίας της μικτής επιτροπής ορίζονται στο παράρτημα.
               
            
                  2.
               
               
                  Η παρούσα απόφαση αρχίζει να ισχύει την ημερομηνία της έκδοσής της.
               
            
         Τόπος …,
         
            
               Για τη μικτή επιτροπή
            
            
               Οι συμπρόεδροι
            
         
      
      
         (1)  ΕΕ L 321, της 29.11.2016, σ. 3.
   
   
      ΠΑΡΑΡΤΗΜΑ
      Αρμοδιότητες των υποεπιτροπών και των ομάδων εργασίας
      
               
                  1.
               
               
                  Οι υποεπιτροπές και οι ομάδες εργασίας συζητούν την εφαρμογή της συμφωνίας στους τομείς αρμοδιότητάς τους, όπως καθορίζεται από τη μικτή επιτροπή. Δύνανται επίσης να συζητούν θέματα ή συγκεκριμένα σχέδια που αφορούν τον σχετικό τομέα της διμερούς συνεργασίας.
               
            
               
                  2.
               
               
                  Οι υποεπιτροπές και οι ομάδες εργασίας λειτουργούν υπό την εποπτεία της μικτής επιτροπής. Τα κράτη μέλη διαβιβάζουν τα πρακτικά και τις συστάσεις στη μικτή επιτροπή εντός των χρονικών πλαισίων που καθορίζονται από τη μικτή επιτροπή.
               
            
               
                  3.
               
               
                  Οι υποεπιτροπές και οι ομάδες εργασίας αποτελούνται από εκπροσώπους των μερών.
               
            
               
                  4.
               
               
                  Οι υποεπιτροπές και οι ομάδες εργασίας μπορούν να καλούν εμπειρογνώμονες στις συνεδριάσεις τους και να ζητούν τη γνώμη τους για συγκεκριμένα σημεία της ημερήσιας διάταξης.
               
            
               
                  5.
               
               
                  Την προεδρία των υποεπιτροπών και των ομάδων εργασίας ασκούν από κοινού οι δύο πλευρές.
               
            
               
                  6.
               
               
                  Εκπρόσωποι αμφότερων των πλευρών διατελούν από κοινού γραμματείς κάθε υποεπιτροπής και ομάδας εργασίας. Οι γραμματείς ασκούν τα ίδια καθήκοντα όπως οι γραμματείς της μικτής επιτροπής.
               
            
               
                  7.
               
               
                  Οι υποεπιτροπές και οι ομάδες εργασίας συνεδριάζουν τουλάχιστον όσο συχνά ορίζεται από τη μικτή επιτροπή. Κατόπιν αιτήματος οποιουδήποτε από τα δύο μέρη, μπορούν να διεξάγονται έκτακτες συνεδριάσεις, με συμφωνία των μερών. Κάθε συνεδρίαση συγκαλείται σε τόπο και ημερομηνία που συμφωνούνται από κοινού από τα μέρη.
               
            
               
                  8.
               
               
                  Οι υποεπιτροπές και οι ομάδες εργασίας λειτουργούν σύμφωνα με τον εσωτερικό κανονισμό της μικτής επιτροπής όσον αφορά τις ημερήσιες διατάξεις, τα πρακτικά, τις συστάσεις, την αλληλογραφία, τα έγγραφα και τις δαπάνες, εκτός αν ορίζεται διαφορετικά από τη μικτή επιτροπή.
               
            
               
                  9.
               
               
                  Εκτός εάν τα μέρη αποφασίσουν διαφορετικά, οι συνεδριάσεις δεν είναι δημόσιες.